Na temelju članka 55. Statuta Koprivničko-križevačke županije ("Službeni glasnik Koprivničko-križevačke županije" broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst i 4/20.), a u svezi s Zakonom o upravljanju državnom imovinom („Narodne novine“ broj 52/18.) Župan Koprivničko-križevačke županije donosi

Godišnji plan upravljanja imovinom

Koprivničko-križevačke županije u 2021. godini

1. TRGOVAČKA DRUŠTVA

Trgovačka društva predstavljaju važan dio bruto društvenog proizvoda, doprinose zaposlenosti te je njihovo poslovanje vrlo značajno za građane Koprivničko-križevačke županije kao i za dijelove poslovnog sektora.

Koprivničko-križevačka županija (u daljnjem tekstu: Županija) na svojoj službenoj internetskoj stranici objavljuje sva trgovačka društva u kojima ima udjele, odnosno dionice te kontinuirano objavljuje sve relevantne promjene.

Trgovačka društva u kojima Županija ima poslovne udjele, odnosno dionice su:

1. PIŠKORNICA d.o.o., Trg bana Josipa Jelačića 7, Koprivnica, udio Županije 22,5% (PIŠKORNICA d.o.o. osnovala-PIŠKORNICA SANACIJSKO ODLAGALIŠTE d.o.o., Sjedište: Matije Gupca 12, Koprivnički Ivanec, Ured: Trg bana Josipa Jelačića 7, Koprivnica),
2. PZC VARAŽDIN d.d., Varaždin, Kralja Petra Krešimira IV 25, udio Županije 12,5052%

Županija u 2021. godini planira prodaju svojih dionica/poslovnih udjela u PZC VARAŽDIN d.d.

U 2021. godini Županija će nastaviti pravovremeno ažurirati podatke objavljene na službenoj internetskoj stranci.

1. STAMBENI PROSTOR

Županija je vlasnik nekretnine upisane u zk.ul.br. 2686, kčbr.31/6, K.O. Kalnik, u naravi kuća u Kalniku, površine 17 čhv i dvor u Kalniku, površine 40 čhv, odnosno ukupne površine 57 čhv. Vlasništvo je stekla u ovršnom postupku.

Županija je pokrenula ponovni postupak prodaje nekretnine slobodne od stvari i osoba sukladno odredbama Odluke o načinu raspolaganja, korištenja i upravljanja nekretninama i vrijednosnim papirima u vlasništvu Koprivničko-križevačke županije. Tijekom 2021. i 2022. godine očekuje se konačna isplata kupoprodajne cijene, s obzirom na ugovorenu obročnu otplatu i potom konačni prijenos vlasništva na kupca.

1. POSLOVNI PROSTOR

Županija je vlasnik poslovnih prostora na adresama:

1. Ulica hrvatske državnosti 7/I, Koprivnica (etažno vlasništvo),
2. Trg bana Josipa Jelačića 15/I, Koprivnica (etažno vlasništvo),
3. Ulica Josipa Vargovića 1/II, Koprivnica (etažno vlasništvo),
4. Florijanski trg 4, Koprivnica (etažno vlasništvo).

Za poslovne prostore iz stavka 1. točke 1., 3. i 4., sklopljeni su ugovori o zakupu poslovnih prostora sukladno Odluci o zakupu i kupoprodaji poslovnog prostora u vlasništvu Koprivničko-križevačke županije ("Službeni glasnik Koprivničko-križevačke županije" broj 2/19.).

Ugovori o zakupu sklopljeni su za razdoblje od više godina, stoga u 2021. godini Županija neće imati nova raspolaganja vezano uz navedene poslovne prostore, osim eventualne potrebe reguliranja ugovornog odnosa s postojećim korisnicima putem aneksa/dopuna ugovora o zakupu.

Za poslovni prostor na Trgu bana Josipa Jelačića 15/I, Koprivnica, u 2021. godini planiraju se sklopiti novi ugovori o zakupu.

1. OSTALO

Za potrebe svojih upravnih tijela u zgradi na adresi Ulica Antuna Nemčića 5, Koprivnica, koja je u vlasništvu Grada Koprivnice, sklopljen je na neodređeno vrijeme ugovor o zakupu poslovnih prostorija od 5. listopada 1995. godine te I. Aneks Ugovora o zakupu poslovnih prostorija od 2. siječnja 2020. godine. U 2021. godini neće biti novih raspolaganja vezano uz predmetnu nekretninu.

Nadalje, za potrebe osiguranja parkirališnog prostora za vozila službenika i namještenika Županije sklopljen je ugovor o zakupu zemljišta (Trg mladosti 18, Koprivnica) koji je na snazi i u 2021. godini.

Županija je pravni sljednik Ureda državne uprave u Koprivničko-križevačkoj županiji, OIB: 20523576681, Ulica Antuna Nemčića 5, Koprivnica (u daljnjem tekstu: UDU) sukladno Zakonu o sustavu državne uprave („Narodne novine“ broj 66/19.). Temeljem članka 3. Sporazuma o preuzimanju predmeta, pismohrane, ostale dokumentacije, opreme te sredstava za rad od mjesno nadležnog ureda državne uprave u županiji, KLASA: 112-01/19-01/8, URBROJ: 2137/1-02/01-19-23 od 16. prosinca 2019., sklopljenog između Ministarstva uprave i Županije, Županija je obvezna vlasnike/zakupodavce poslovnih prostora obavijestiti o promijeni korisnika istih.

Sukladno navedenom, Županija je za potrebe svojih upravnih tijela u izdvojenim mjestima rada u Križevcima i Đurđevcu sklopila sporazume o korištenju poslovnog prostora i financiranju zajedničkih materijalnih troškova.

Grad Đurđevac najavio je promjenu vlastitog sjedišta kao i sjedišta ispostava na adresu bivše Policijske postaje Đurđevac, stoga će u 2021. godini biti potrebno regulirati ugovorni odnos putem aneksa/dopuna ugovora o zakupu ili sklapanjem novog ugovora o zakupu.

Za potrebe arhive Izdvojenog mjesta rada u Đurđevcu sklopljen je Ugovor o zakupu poslovnog prostora od 19. listopada 2020. između Županije (zakupnik) i Hrvatskih šuma d.o.o. (zakupodavac) na četiri godine.

S Gradom Križevci Županija je sklopila ugovor o zakupu dvije pomoćne zgrade- spremišta za arhiviranje i odlaganje arhiviranih predmeta Upravnog odjela za prostorno uređenje, gradnju, zaštitu okoliša i zaštitu prirode, Izdvojeno mjesto rada Križevci, koji je na snazi i u 2021. godini.

Za potrebe arhive Izdvojenog mjesta rada u Križevcima sklopljen je Sporazum o međusobnim pravima i obvezama pri korištenju poslovnog prostora zgradi Grada u Križevcima u Ulici Franje Račkoga 22 i I. Aneks Sporazuma od 2. siječnja 2020., kao i Sporazum o međusobnim pravima i obvezama pri korištenju poslovnog prostora u zgradama Grada u Križevcima u Ulici Ivana Zakmardija Dijankovečkog i I. Aneks Sporazuma od 2. siječnja 2020. za potrebe arhive i održavanje vjenčanja. Sporazumi su na snazi i u 2021. godini.

Za potrebe rada matičnih ureda sklopljeni su sporazumi s Općinom Virje, Općinom Drnje i Općinom Kloštar Podravski, koji su na snazi i u 2021. godini.

Za potrebe Stožera za zaštitu i spašavanje Koprivničko-križevačke županije sklopljen je višegodišnji ugovor o zakupu zgrade broj 46 u sklopu kompleksa „Kampus“ u Koprivnici koji je na snazi i u 2021. godini.

Županija je postala vlasnikom dvorca Inkey u Rasinji (zk.ul.br. 4404, kčbr. 2942 i 2944, K.O. Rasinja i zk.ul.br. 4328, kčbr. 1646/1, 1658/1, 1660 i 2941/4, K.O. Rasinja) te se u 2021. godini planira aplicirati na natječaj Ministarstva kulture i medija Republike Hrvatske kako bi se sufinancirala obnova navedene nekretnine.

Županija je prihvatila darovanje 1/5 dijela cijele nekretnine upisane na kčbr. 32, K.O. Hlebine (Galerija Hlebine) temeljem Zaključka Županijske skupštine o prihvaćanju darovanja nekretnina upisanih na kčbr. 32, K.O. Hlebine, od 29. travnja 2019. (13. sjednica) te je sklopljen Ugovor o darovanju, od 23. prosinca 2019. godine. U 2021. godini Općina Hlebine i Županija planiraju se aplicirati na natječaj Ministarstva kulture i medija Republike Hrvatske kako bi se sufinancirala obnova navedene nekretnine.

KLASA: 406-01/20-01/11

URBROJ: 2137/1-02/05-20-1

Koprivnica, 5. studenoga 2020.

Ž U P A N

Darko Koren, ing. građ., v.r.